Daði Freyr

Daði Freyr Pétursson (s. 30. kesäkuuta 1992 Reykjavík, Islanti), tunnettu myös pelkällä nimellä Daði Freyr (usein myös Daði), on islantilainen laulaja-lauluntekijä. Voitettuaan vuoden 2020 Söngvakeppnin-euroviisukarsintakilpailun, hänen piti edustaa Islantia vuoden 2020 Eurovision laulukilpailussa yhdessä Gagnamagniðin kanssa kappaleella ”Think About Things”. Vuoden 2020 Euroviisut kuitenkin peruttiin koronaviruspandemian vuoksi, ja heidät valittiin sen sijaan Islannin edustajaksi vuoden 2021 kilpailuun. Heidän vuoden 2021 edustuskappaleensa on nimeltään ”10 Years”. Daði on lisäksi osallistunut Söngvakeppniniin vuonna 2017 kappaleella “Is This Love“.
Lapsuus ja nuoruus.
Daði syntyi Reykjavíkissa Islannissa, mutta varttui Tanskassa yhdeksänvuotiaaksi asti. Tämän jälkeen Daðin perhe muutti takaisin Islantiin, jossa he asettuivat asumaan ensiksi Suðurlandin Laugalandiin ja myöhemmin Ásahreppuriin. Daði valmistui Fjölbrautaskóli Suðurlands -koulusta vuonna 2012. Vuonna 2017 hän suoritti musiikkimanagerin ja äänisuunnittelijan kandidaattitutkinnon Berliinissä.
Musiikkiura.
Nuorena Daði soitti rumpuja sekä opiskeli pianon ja kitaran soittoa. Myöhemmin hän liittyi bändiin nimeltä RetRoBot, jonka muodostivat hänen lisäksi laulaja Gunnlaugur Bjarnason ja kitaristi Guðmundur Einar Vilbergsson. Vuonna 2012 RetRoBot voitti Reykjavíkissa järjestettävän vuosittaisen Músíktilraunir-kilpailun ja samalla Daði nimettiin vuoden parhaaksi elektronisen musiikin tekijäksi. Seuraavana vuonna RetRoBot julkaisi albumin nimeltä "Blackout".
Söngvakeppnin ja Euroviisut.
Vuonna 2017 Daði osallistui Islannin euroviisukarsintana toimivaan "Söngvakeppnin"-laulukilpailuun kappaleella “Is This Love?“. Esityksissä hänen kanssaan esiintyi "Gagnamagnið"-niminen yhtye. Gagnamagnið-yhtyeen muodostavat hänen siskonsa Sigrún Birna Pétursdóttir (taustalaulaja), hänen vaimonsa Árný Fjóla Ásmundsdóttir (tanssija) sekä hänen ystävänsä Hulda Kristín Kolbrúnardóttir (taustalaulaja), Stefán Hannesson (tanssija) ja Jóhann Sigurður Jóhannsson (tanssija). Daðille ja Gagnamagniðille on tunnusomaista heidän sinivihreät paitansa, joihin on kirjattu heidän kasvonsa pikselimuodossa. Kilpailussa Daði sijoittui toiseksi häviten siten ensimmäiseksi tulleelle Svalalle ja tämän kappaleelle “Paper“.
Vuonna 2020 Daði osallistui jälleen "Söngvakeppnin"-laulukilpailuun, tällä kertaa kappaleella ”Think About Things”. Samoin kuin vuoden 2017 kilpailussa, Daðin kanssa esiintyi Gagnamagnið-yhtye. Tällä kertaa heitä nimettiin yhdessä nimellä "Daði og Gagnamagnið". Daði og Gagnamagnið voitti vuoden 2020 kilpailun ja heidän oli tarkoitus edustaa Islantia vuoden 2020 Euroviisuissa, mutta kilpailu peruttiin myöhemmin koronaviruspandemian takia. Useat maat, joiden oli tarkoitus osallistua vuoden 2020 Euroviisuihin, järjestivät oman vaihtoehtoisen kilpailunsa, jossa he näyttivät osallistujamaiden esityksiä ja julkistivat sitten oman voittajansa. Daði og Gagnamagnið voitti kuusi tällaista kilpailua, nimittäin Australian, Itävallan, Norjan, Ruotsin, Suomen ja Tanskan kilpailut. 23. lokakuuta 2020 ilmoitettiin, että Daði og Gagnamagnið oli valittu edustamaan Islantia vuoden 2021 Euroviisuihin. He esittivät kappaleen nimeltä ”10 Years”. Ennen kilpailun live-esityksiä ilmoitettiin, että yksi yhtyeen jäsenistä oli saanut koronavirustartunnan, minkä seurauksena yhtye vetäytyi live-esityksistä. He kilpailivat etukäteen nauhoitetulla harjoitusesityksellä, joka oli kuvattu ennen tartunnan toteamista. Daði og Gagnamagnið kilpailivat toisessa semifinaalissa ja pääsivät finaaliin. Finaalissa he saavuttivat neljännen sijan ja saivat yhteensä 378 pistettä.
Yksityiselämä.
Daði on naimisissa Árný Fjóla Ásmundsdóttirin kanssa ja heillä on vuonna 2019 syntynyt tytär nimeltä Áróra. Daði kertoo tyttärensä olleen inspiraatio “Think About Things“ -kappaleelle. Daði on myös varsin pitkä, nimittäin 208 cm.